Document ID: 32007R0372

ΚΑΝΟΝΙΣΜΌΣ (ΕΚ) αριθ. 372/2007 ΤΗΣ ΕΠΙΤΡΟΠΉΣ
της 2ας Απριλίου 2007
σχετικά με τον καθορισμό μεταβατικών ορίων μετανάστευσης για πλαστικοποιητές σε παρεμβύσματα σε καπάκια που προορίζονται να έρθουν σε επαφή με τρόφιμα
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1935/2004 του Ευρωπαϊκού Κοινοβουλίου και του Συμβουλίου, της 27ης Οκτωβρίου 2004, σχετικά με τα υλικά και αντικείμενα που προορίζονται να έλθουν σε επαφή με τρόφιμα και την κατάργηση των οδηγιών 80/590/ΕΟΚ και 89/109/ΕΟΚ (1), και ιδίως το άρθρο 5 παράγραφος 1,
Ύστερα από διαβούλευση με την Ευρωπαϊκή Αρχή για την Ασφάλεια των Τροφίμων (εφεξής «η Αρχή»),
Εκτιμώντας τα ακόλουθα:
(1)
Το 1999, η επιστημονική επιτροπή τροφίμων καθόρισε μια αποδεκτή ημερήσια λήψη (ΑΗΛ) για το εποξειδωμένο σογιέλαιο (ESBO) με τιμή 1 mg/kg βάρους σώματος ανά ημέρα. Αυτή η ΑΗΛ μεταφράζεται στην οδηγία 2002/72/ΕΚ της Επιτροπής (2) σε όριο ειδικής μετανάστευσης (ΟΕΙΜ) ίσο με 60 mg/kg τροφίμων για τα πλαστικά υλικά και αντικείμενα.
(2)
Η οδηγία 2007/19/ΕΚ της Επιτροπής, της 30ής Μαρτίου 2007, για την τροποποίηση της οδηγίας 2002/72/ΕΚ σχετικά με τα πλαστικά υλικά και αντικείμενα που προορίζονται να έρθουν σε επαφή με τρόφιμα (3), διασαφηνίζει ότι τα παρεμβύσματα σε καπάκια εμπίπτουν στο πεδίο εφαρμογής της οδηγίας 2002/72/ΕΚ. Ορίζει επίσης ότι τα κράτη μέλη πρέπει να λάβουν μέτρα έως την 1η Απριλίου 2008 που να επιτρέπουν την ελεύθερη κυκλοφορία των παρεμβυσμάτων σε καπάκια τα οποία πληρούν το ΟΕΙΜ. Τα παρεμβύσματα σε καπάκια που δεν συμμορφώνονται θα απαγορευτούν από την 1η Ιουνίου 2008.
(3)
Θεωρείται αναγκαίο να ρυθμιστεί η διάθεση στην αγορά των προϊόντων εν αναμονή της εφαρμογής της οδηγίας 2007/19/ΕΚ.
(4)
Πρόσφατα στοιχεία από τα κράτη μέλη και την Ελβετία έδειξαν συγκεντρώσεις ESBO σε λιπαρά τρόφιμα, όπως σάλτσες και λαχανικά ή ψάρια σε λάδι, που φθάνουν τα 1 150 mg/kg. Με τόσο υψηλές τιμές υπάρχει κίνδυνος υπέρβασης της ΑΗΛ για τους καταναλωτές.
(5)
Υπεύθυνοι επιχειρήσεων έδειξαν πρόσφατα ενδιαφέρον για τη χρησιμοποίηση άλλων πλαστικοποιητών ως υποκατάστατων για το ESBO, οι οποίοι είτε έχουν μεγαλύτερη ΑΗΛ είτε μεταναστεύουν σε μικρότερο βαθμό. Επομένως, απαιτούνται επίσης ειδικοί κανόνες για τα υποκατάστατα αυτά.
(6)
Επιπλέον, η νομική κατάσταση των προϊόντων αυτών είναι επί του παρόντος αβέβαιη. Η οδηγία 2002/72/ΕΚ εφαρμόζεται σε υλικά και αντικείμενα καθώς και σε μέρη τους, τα οποία αποτελούνται αποκλειστικά από πλαστικά υλικά ή αποτελούνται από δύο ή περισσότερα στρώματα αποκλειστικά από πλαστικά υλικά. Τα παρεμβύσματα σε μεταλλικά καπάκια μπορούν να θεωρηθούν είτε ως πλαστικό μέρος ενός υλικού ή αντικειμένου και συνεπώς να καλύπτονται από την οδηγία 2002/72/ΕΚ είτε ως επικάλυψη από πλαστικό υλικό σε μεταλλικό υπόστρωμα και συνεπώς να μην καλύπτονται από την οδηγία 2002/72/ΕΚ.
(7)
Κατά συνέπεια, τα κράτη μέλη εφαρμόζουν επί του παρόντος διαφορετικούς κανόνες που ενδέχεται να αποτελέσουν εμπόδιο στο εμπόριο.
(8)
Επομένως, θεωρείται αναλογικό να καθοριστούν μεταβατικά ΟΕΙΜ για το σύνολο ορισμένων πλαστικοποιητών που χρησιμοποιούνται σε παρεμβύσματα σε καπάκια που έρχονται σε επαφή με λιπαρά τρόφιμα, ούτως ώστε να μην υπάρχει κίνδυνος να εμποδιστεί η ελεύθερη κυκλοφορία των προϊόντων αυτών, να αποκλειστούν αμέσως από την αγορά τα καπάκια και τα τρόφιμα που παρουσιάζουν σημαντικό κίνδυνο και, παράλληλα, να δοθεί επαρκής χρόνος στον κλάδο παραγωγής να ολοκληρώσει την ανάπτυξη παρεμβυσμάτων που πληρούν τα ΟΕΙΜ τα οποία καθορίζονται στην οδηγία 2002/72/ΕΚ όπως τροποποιήθηκε με την οδηγία 2007/19/ΕΚ.
(9)
Τα μεταβατικά ΟΕΙΜ πρέπει να θεσπιστούν σε επίπεδο που να διασφαλίζει ότι, υπό κανονικές συνθήκες, δεν θα σημειώνεται υπέρβαση της ΑΗΛ, λαμβανομένης υπόψη της μέσης κατανάλωσης των σχετικών τροφίμων και της γνώμης που εξέδωσε η ΕΑΑΤ στις 16 Μαρτίου 2006, στην οποία αναφέρεται ότι το επίπεδο των πλαστικοποιητών στο 90 % των λιπαρών τροφίμων σε γυάλινα δοχεία είναι χαμηλότερο από 300 mg/kg τροφίμων.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα καπάκια που αποτελούνται από στρώματα ή επικαλύψεις από πλαστικό υλικό, τα οποία όλα μαζί σχηματίζουν παρεμβύσματα στα καπάκια αυτά, αποτελούμενα από δύο ή περισσότερα στρώματα διαφορετικών τύπων υλικών, μπορούν να διατεθούν στην κοινοτική αγορά εφόσον συμμορφώνονται με τους περιορισμούς και τις προδιαγραφές που αναφέρονται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός εφαρμόζεται έως τις 30 Ιουνίου 2008.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2 Απριλίου 2007.

Labels: 0
1
20